Rasismista syytetään yleensä aina kantaväestöä, vaikka siihen syyllistyy yhtä lailla myös maahanmuuttajia.

Maahanmuuttajat voivat olla rasisteja esimerkiksi muista maista tulevia kohtaan ja halveksua erilaisia etnisyyksiä tai uskontoryhmiä. Taustalla voi olla jokin omalla alueella kytevä konflikti tai uskonnolliset erimielisyydet, kuten shiiojen ja sunnien välillä. Kivi saattaa jäädä hiertämään kenkää, vaikka siirtyy uudelle maaperälle.

Tämän lisäksi maahanmuuttajat voivat käyttäytyä rasistisesti myös vastaanottavaa maata kohtaan. Minusta tämä ilmenee sillä, että vaaditaan liiallista erityiskohtelua ja paikallisten täydellistä sopeutumista omiin toiveisiin. Tästä toimivat esimerkkinä omat uimavuorot hunnutetuille naisille tai vaihtoehtoisten “sharia-tuomioistuimien” ylläpitäminen moskeijoissa. Miksi yrittää tehdä Suomesta samankaltainen maa kuin se, josta on itse lähtenyt?

Usein tähän pieneen (mutta äänekkääseen) ryhmään kuuluvat maahanmuuttajat suhtautuvat halveksuvasti paikalliseen pukeutumis-, perhe- tai ruokakulttuuriin ja ajattelevat, että heidän omat tapansa ovat kaikkein parhaat. Olen huomannut, että tähän ryhmään lukeutuvat henkilöt heiluttavat herkästi rasismikorttia – he syyttävät kantaväestöä rasismista aina silloin, jos heidän erityistoiveisiinsa ei syystä tai toisesta taivuta.

Suomalainen, joka haluaa ylläpitää oman maansa tasa-arvoiset, demokraattiset ja historialliset kulttuuriperinteet, ei ole rasisti. Siinäkään tapauksessa, että edellyttää tänne tulevien sopeutuvan näihin periaatteisiin.

Rasisti on silloin, jos ajattelee jonkun henkilön olevan alempiarvoinen hänen taustastaan johtuen. Myös yleistävä ajattelumalli, jonka mukaan kaikki Suomeen muualta tulleet ovat yhteiskunnalle haitallisia, aiheuttavat kustannuksia ja konflikteja, on rasistinen. Syitä rasismiin on useita. Tyypillisesti taustalla on kateus: saako muualta tullut minua enemmän tukia, viekö hän minun työpaikan tai puolison?

Niin tai näin, molemmat rasistiset ryhmät ovat haitallisia yhteiskunnalle. Ne aiheuttavat konflikteja, levottomuutta ja ylimääräisiä kustannuksia veronmaksajille. Rasismin kitkemiseksi pitää jämäkästi torjua molempien äärilaitojen toiveita. Maahanmuuttajien on noudatettava suomalaisia lakeja, hyviä tapoja ja periaatteita, mutta heilläkin on oikeus oman uskonnon ja kulttuurin maltilliseen harjoittamiseen. Kantasuomalaiset saavat pitää kiinni oman maan identiteetistä ja tavoista, mutta hyväksyttävä, että kaikki eivät käytä alkoholia tai halua syödä sianlihaa.

Ne tahot ja viranomaiset, jotka antavat hiljaisen hyväksyntänsä joko kantasuomalaisten tai muualta tulleiden harjoittamalle rasismille, ovat mukana rakentamassa kuilua tähän yhteiskuntaan.

Alan Salehzadeh